ఆడమ్ జాంపా

ఆడమ్ జాంపా (జననం 1992 మార్చి 31) పరిమిత ఓవర్ల క్రికెట్‌లో ఆస్ట్రేలియన్ క్రికెట్ జట్టుకు ప్రాతినిధ్యం వహిస్తున్న ఒక ఆస్ట్రేలియన్ అంతర్జాతీయ క్రికెటర్ .

 దేశీయ వృత్తి (2010–2016) 

 న్యూ సౌత్ వేల్స్‌లో (2010–2013) 
ఆస్ట్రేలియా యువ జట్టులో జాంపా ఆట తీరు ఫలితంగా, 2010 అతనికిలో న్యూ సౌత్ వేల్స్‌ కొత్త కాంట్రాక్టు ఇచ్చింది. అయితే న్యూ సౌత్ వేల్స్‌లో  నాథన్ హౌరిట్జ్, స్టీవ్ ఒకీఫ్, స్టీవ్ స్మిత్ వంటి అనేక మంది విజయవంతమైన స్పిన్ బౌలర్లు ఉన్నందున రాష్ట్ర స్థాయిలో తనను తాను నిరూపించుకునే అవకాశాలు జాంపాకు రాలేదు.  ఫస్ట్-క్లాస్‌లో ప్రవేశానికి ముందు, 2011 హాంకాంగ్ క్రికెట్ సిక్స్‌లలో ఆస్ట్రేలియాకు ప్రాతినిధ్యం వహించే మరో అవకాశాన్ని పొందాడు. 

2012–13 షెఫీల్డ్ షీల్డ్ సీజన్‌లో క్వీన్స్‌లాండ్‌తో జరిగిన మ్యాచ్‌లో న్యూ సౌత్ వేల్స్ తరపున జాంపా ఫస్ట్-క్లాస్ రంగప్రవేశం చేశాడు. ఐదు వికెట్లు పడగొట్టాడు.  బిగ్ బాష్ లీగ్లో అతను సిడ్నీ థండర్ కోసం ఆడాడు. ట్రెవర్ హోన్స్ అతన్ని బాగా మెచ్చుకున్నాడు.  అతను ఆ సీజనులో మూడు ఫస్ట్-క్లాస్ మ్యాచ్‌లు ఆడి 23 పరుగుల సగటుతో పది వికెట్లు తీసుకున్నాడు. 

 సౌత్ ఆస్ట్రేలియాలో (2013–2016) 
సీజన్ తర్వాత అతను సౌత్ ఆస్ట్రేలియా తరపున, ఫస్ట్-క్లాస్, వన్-డే మ్యాచ్‌లు రెండింటిలోనూ, సౌత్ ఆస్ట్రేలియా ట్వంటీ20 టీమ్, అడిలైడ్ స్ట్రైకర్స్ కోసం ఆడేందుకు ఒక ప్రతిపాదనను అంగీకరించాడు. టెస్ట్ స్పిన్నర్ నాథన్ లియాన్‌ న్యూ సౌత్ వేల్స్‌కు మారడంతో సౌత్ ఆస్ట్రేలియా జట్టులో తనకు గ్యారెంటీగా ఆడే అవకాశం వస్తుందని అతను భావించాడు.  2013 శీతాకాలంలో, అతను 2013-14 సీజన్ కోసం సౌత్ ఆస్ట్రేలియన్ జట్టులో చేరడానికి ముందు సెంటర్ ఆఫ్ ఎక్సలెన్స్‌లో మూడు నెలల శిక్షణ తీసుకున్నాడు.  దక్షిణ ఆస్ట్రేలియాకు వెళ్లడం జాంపా కెరీర్‌లో పురోగతికి ఉపయోగపడుతుంది. ఎందుకంటే ఆ సమయంలో దక్షిణ ఆస్ట్రేలియా జట్టుకు కెప్టెన్‌గా ఉన్న అనుభవజ్ఞుడైన దక్షిణాఫ్రికా స్పిన్నర్ జోహన్ బోథాతో కలిసి పని చేసే అవకాశం లభించింది. 

2015–16 వేసవి కాలం జాంపా కెరీర్‌లో అత్యంత విజయవంతమైనది. అతను లిస్ట్ A క్రికెట్, ట్వంటీ 20 క్రికెట్ రెండింటిలోనూ ఆకట్టుకున్నాడు. 2016లో, వన్ డే ఇంటర్నేషనల్స్. ట్వంటీ20 ఇంటర్నేషనల్స్ రెండింటికీ అతన్ని ఆస్ట్రేలియా జట్టులోకి తీసుకున్నారు. అయితే అతను ఫస్ట్-క్లాస్ క్రికెట్‌లో కష్టపడ్డాడు. 

 ఫ్రాంచైజ్ క్రికెట్ 
2022 ఏప్రిల్‌లో అతన్ని, ది హండ్రెడ్ 2022 సీజన్ కోసం వెల్ష్ ఫైర్ కొనుగోలు చేసింది.

 అంతర్జాతీయ కెరీర్ (2016–ప్రస్తుతం) 
అతను 2015-16 చాపెల్-హాడ్లీ ట్రోఫీ సిరీస్‌లోని రెండవ మ్యాచ్‌లో 2016 ఫిబ్రవరి 6న తన వన్‌డే రంగప్రవేశం చేశాడు.  2016 మార్చి 4న దక్షిణాఫ్రికాపై ట్వంటీ20 ల్లోకి అడుగుపెట్టాడు. జాంపా ఆస్ట్రేలియా వన్‌డే, T20I జట్టుల్లో సాధారణ సభ్యుడయ్యాడు.  జాంపా దక్షిణాఫ్రికాలో ఆస్ట్రేలియా తరపున తన T20I రంగప్రవేశం చేయడానికి ముందు 2016 వరల్డ్ ట్వంటీ 20 కోసం ఆస్ట్రేలియా జట్టులో ఎంపికయ్యాడు.  అతను జట్టులో చేరింది ఈమధ్యనే అయినప్పటికీ, అతను 13.80 సగటుతో, 6.27 ఎకానమీ రేట్‌తో ఐదు వికెట్లు తీసుకుని ఆస్ట్రేలియా జట్టులో ప్రముఖ వికెట్-టేకర్‌గా నిలిచాడు. 

ఆస్ట్రేలియా జాతీయ జట్టుకు జాంపా ఎదగడంతో అతను విదేశీ ఆటగాడిగా ట్వంటీ 20 ఫ్రాంచైజీల్లో కూడా ఆడడం ప్రారంభించాడు. సన్‌రైజర్స్ హైదరాబాద్‌తో జరిగిన ఇండియన్ ప్రీమియర్ లీగ్‌లో రైజింగ్ పూణె సూపర్‌జెయింట్ తరఫున ఆడుతూ, అతను 19 పరుగులకు 6 వికెట్లు పడగొట్టాడు. సోహైల్ తన్వీర్ చేసిన 6/14,  అల్జారీ జోసెఫ్ 6/12 తరువాత IPL చరిత్రలో మూడవ అత్యుత్తమ ప్రదర్శనగా నిలిచింది. సన్‌రైజర్స్ హైదరాబాద్ ఇన్నింగ్స్ 8వ ఓవర్‌లో జాంపా తన మొదటి ఓవర్‌ను బౌలింగ్ చేశాడు. అయితే వెంటనే బౌలింగు నుండి తప్పించారు. మళ్ళీ 16వ ఓవరులో తీసుకువచ్చినపుడు అందులో అతను ఒక వికెట్ తీసుకున్నాడు. కెప్టెన్ MS ధోని అతని వికెట్ తర్వాత అతనికి పొడిగించిన స్పెల్ ఇచ్చాడు. అతను 18వ ఓవర్‌లో రెండు వికెట్లు, 20వ ఓవర్‌లో మరో మూడు వికెట్లు పడగొట్టాడు.  అతను తన ప్రదర్శనకు మ్యాన్ ఆఫ్ ది మ్యాచ్‌గా ఎంపికయ్యాడు. ట్వంటీ 20 చరిత్రలో ఓడిపోయిన జట్టు లోని బౌలరు సాధించిన అత్యుత్తమ బౌలింగ్ గణాంకాలు కూడా ఇదే.  జాంపా గయానా అమెజాన్ వారియర్స్ తరపున కరీబియన్ ప్రీమియర్ లీగ్‌లో కూడా ఆడాడు. టోర్నమెంటులో 18.46 సగటుతో 15 వికెట్లతో స్పిన్ బౌలర్లందరిలోకీ అత్యధిక వికెట్లు పడగొట్టాడు.  

2016–17లో శ్రీలంకతో జరిగిన మూడు మ్యాచ్‌ల సిరీస్‌లో రెండో మ్యాచ్‌లో సిరీస్ ఓపెనర్‌లో బాగా బౌలింగ్ చేసి రెండు వికెట్లు పడగొట్టిన తర్వాత జాంపాను ఆస్ట్రేలియా ట్వంటీ20 జట్టు నుండి ఆశ్చర్యకరంగా తొలగించారు. తన ఇటీవలి ఫామ్‌, ప్రపంచంలోని అత్యుత్తమ ట్వంటీ 20 స్పిన్ బౌలర్‌లలో ఒకడినని సూచిస్తోందనీ, ఈ తొలగింపు "కడుపు మీద  కొట్టడం లాగా ఉంద"నీ పేర్కొన్నాడు. జాంపా లేని మ్యాచ్‌ను, సిరీస్‌నూ రెండింటినీ ఆస్ట్రేలియా కోల్పోయింది.  సిరీస్‌లోని చివరి మ్యాచ్‌కు జాంపా తిరిగి జట్టులోకి తీసుకున్నారు. 3/25తో మ్యాన్ ఆఫ్ ది మ్యాచ్‌గా ఎంపికయ్యాడు,ఆస్ట్రేలియా గేమ్‌ను గెలుచుకుంది. 

క్రికెట్ పొట్టి రూపాలలో జాంపా విజయాలు సాధించినప్పటికీ, అతను ఇప్పటికీ ఆస్ట్రేలియా టెస్టు జట్టులోకి ప్రవేశించలేకపోయాడు. అతను షెఫీల్డ్ షీల్డ్‌లో అసాధారణమైన ఫామ్‌ను చేరుకోలేకపోయాడు, సౌత్ ఆస్ట్రేలియాకు చాలా బలమైన పేస్ అటాక్‌ ఉంది. చాడ్ సేయర్స్, కేన్ రిచర్డ్‌సన్ లు అన్ని వికెట్లనూ తామే తీసేవాళ్ళు. జాంపాకు  పెద్దగా అవకాశాలను లభించేవి కావు.  2017 ప్రారంభంలో ఆస్ట్రేలియా భారత్‌లో టెస్టు సిరీస్ ఆడింది. న్యూజిలాండ్ మాజీ కెప్టెన్ స్టీఫెన్ ఫ్లెమింగ్, భారత పిచ్‌లపై బాగా బౌలింగ్ చేయగల జాంపా సామర్థ్యం కారణంగా ఆస్ట్రేలియా జట్టులో అదనంగా చేర్చవచ్చని అన్నాడు. కానీ అతన్ని జట్టులోకి తీసుకోలేదు.  జాంపా షెఫీల్డ్ షీల్డ్‌లో ఆడటం కొనసాగించి, క్వీన్స్‌లాండ్‌పై మొదటి ఇన్నింగ్స్‌లో 6/62తో కెరీర్‌లో అత్యుత్తమ గణాంకాలు తీసుకున్నాడు. ఫస్ట్-క్లాస్ ఇన్నింగ్స్‌లో తన మొదటి ఐదు వికెట్ల పంట సాధించాడు. రెండవ ఇన్నింగ్స్‌లో మరో నాలుగు వికెట్లు పడగొట్టి, ఫస్ట్-క్లాస్ మ్యాచ్‌లో అతని మొదటి పది వికెట్ల ప్రదర్శనను సాధించాడు.  

జాంపా 2017 ICC ఛాంపియన్స్ ట్రోఫీ కోసం ఆస్ట్రేలియా జట్టులో ఉన్నాడు, అయితే ఆస్ట్రేలియా మూడు గ్రూప్ స్టేజ్ మ్యాచ్‌లలో రెండు వాష్ అవుట్ అవడాం, ఆస్ట్రేలియా ఫైనల్స్‌కు చేరుకోలేక పోవడంతో అతనికి ఆడేందుకు పెద్దగా అవకాశాలు రాలేదు.  2019 ఏప్రిల్లో, అతను 2019 క్రికెట్ ప్రపంచ కప్ కోసం ఆస్ట్రేలియా జట్టులో ఎంపికయ్యాడు.   2021 ఆగస్టులో, 2021 ICC పురుషుల T20 ప్రపంచ కప్ కోసం ఆస్ట్రేలియా జట్టులో జాంపా ఎంపికయ్యాడు.  2021 నవంబరు 4న, బంగ్లాదేశ్‌తో జరిగిన ఆస్ట్రేలియా T20 ప్రపంచ కప్ మ్యాచ్‌లో, T20I క్రికెట్‌లో జాంపా తన మొదటి ఐదు వికెట్ల ప్రదర్శనను సాధించాడు. 

2022 మార్చిలో, పాకిస్తాన్‌తో జరిగిన సిరీస్‌లో ప్రారంభ మ్యాచ్‌లో, జాంపా వన్‌డే క్రికెట్‌లో తన 100వ వికెట్‌ను తీసుకున్నాడు. 

2022 సెప్టెంబరులో, అతను కెయిర్న్స్‌లో న్యూజిలాండ్‌పై వన్‌డేల్లో తన మొదటి ఐదు వికెట్ల ప్రదర్శనను సాధించాడు. 

 వ్యక్తిగత జీవితం 
జాంపా, హ్యారియెట్ పామర్‌ను వివాహం చేసుకున్నాడు. ఈ జంటకు ఒక కుమారుడు.  అతను శాకాహారి. PETA కోసం ప్రకటనలలో కనిపించాడు. 

 మూలాలు 

వర్గం:జీవిస్తున్న ప్రజలు
వర్గం:ఆస్ట్రేలియా క్రికెట్ క్రీడాకారులు
వర్గం:1992 జననాలు